| Styca de Aethelred II (854-862) |
| --- |
|  |
| AEDILRED RX arredor dunha cruz central. Grafila granulada. | +ALGHERE arredor de cruz central. Grafila granulada. |
| *Styca*. Reino de Northumbria. Aethelred II. AE. |

A **styca** é unha pequena moeda cuñada desde a fin do século VIII ata mediados do século IX no reino de Northumbria, nas illas Británicas.

Historia
--------

A cuñaxe das stycas comezou baixo o reinado de Aethelred I (790-796), en substución das sceatta, que deixaron de producirse neste período. A emisión das styca deuse unicamente en Northumbria, xa que o resto dos reinos anglosaxóns non emitían máis ca peniques de prata baseados nos diñeiros dos francos.

Anverso dunha styca de Raedwulf, rei de Northumbria.
As stycas comezaron a producirse cunha base de prata, mais na metade da década de 830 comezaron a cuñarse en billón, cunha porcentaxe de prata cada vez inferior, ata que cara a 837 a prata deixou de estar presente na aliaxe destas moedas, situación que se mantivo ata que deixaron de cuñarse, arredor de 855. A grande cantidade de exemplares atopados de cobre suxire que a produción foi intensa e ininterrompida durante este período, e quizais explique tamén por que terminou durante o reinado de Osberht, xa que baixo este reinado moitas das pezas eran falsificacións. As stycas permaneceron en circulación ata a conquista viquinga de Northumbria en 867.

A orixe do nome *styca* atribúese unha palabra saxoa (*stycce*) que significaba "parte pequena" ou "anaco".

Tipoloxía
---------

Styca de cobre a nome do rei Osberht.
Agás algunhas excepcións, as stycas comparten un estilo común moi ben definido. Nunha das súas faces amósase o nome do rei ou do arcebispo, arredor dun motivo central, e na outra face aparece o nome do moedeiro ou cuñador. Os motivos centrais adoitan ser sinxelos, como unha cruz ou un círculo, por exemplo.

Ocasionalmente, algunhas cecas utilizaron motivos máis complexeos: as moedas cuñadas a nome de Aethelred II distínguense pola complexidade das súas cruces. Nunha das súas moedas amósase mesmo a figura dun can e unha triquetra.

Notas
-----

1. ↑  Cook, B. J.; Williams, G. Archibald, M. (2006). Páxina 213.
2. 1 2 3  "Styca." En Frey, A. R. (1916). Páxinas 230-231.
3. ↑  "Davies, G. (2010)*"*. Páxina 125.
4. ↑  Skingley, Philip, ed. (2014). Páxina 101.
5. ↑  Cook, B. J.; Williams, G. Archibald, M. (2006). Páxina 214.
6. 1 2 3  "Styca". En *Münzen Lexikon* (*Reppa.de*)
7. ↑  "Stycas". En Martinori, E. (1915). Páxina 498.
8. 1 2  Skingley, Philip, ed. (2014). Páxinas 103-105.
9. ↑  Pirie, E. J. E. (1996). *Coins of the Kingdom of Northumbria c.700-867 in the Yorkshire collections*. Galata, Llanfyllin, Powys. ISBN 0-9516671-4-9

Véxase tamén
------------

### Bibliografía

* Cook, B. J.; Williams, G.; Archibald, M. (2006). *Coinage And History in the North Sea World, C. AD 500-1250 : Essays in Honour of Marion Archibald.* Brill, Leiden. ISBN 90-04-14777-2
* Davies, G. (2010). *History of Money.* University of Wales Press. ISBN 978-0-7083-2379-3

* Frey, A. R. (1916). *A dictionary of numismatic names; their official and popular designations*. American Journal of Numismatics. Vol 50.
* Martinori, E. (1915). *La moneta. Vocabolario generale*. Roma. Istituto italiano di numismatica.
* Pirie, E. (2000). *Thrymsas, Sceattas and Stycas of Northumbria: an Inventory of Finds recorded to 1997*. Galata Print, Llanfyllin. ISBN 9780951667163
* Skingley, P. ed. (2014). *Coins of England & the United Kingdom. Standard Catalogue of British Coins 2015*. ISBN 978-1-907427-43-5

### Outros artigos

* Moeda da Inglaterra anglosaxoa
* Sceat
* Thrymsa